text: Nye visioner for landdistrikterne
  29 februar 2012 kl. 12.46
  En nyetableret visionsgruppe skal give et bud på landdistrikternes udfordringer og på styrker i områderne, som udviklingen kan baseres på.
  I dag har Carsten Hansen, minister for By, Bolig og Landdistrikter, nedsat en ny visionsgruppe. Den skal give et bud på en vision for Danmarks landdistrikter og yderkanter i år 2030.
  - Jeg er glad for, at det er lykkedes at samle så stærke personligheder i visionsgruppen. De kan være med til at tegne et anderledes billede af vores landdistrikter, som desværre ofte omtales for negativt, siger Carsten Hansen og fortsætter:
  - Samtidig kan medlemmernes bidrag være med til at sætte gang i en bred og folkelig debat om, hvordan landdistrikterne skal udvikle sig i de kommende år.  
  Visionsgruppen består af ni samfundsdebattører med holdninger til og erfaringer med livet på landet. Pia Bech Mathiesen, direktør for Danfoss Universe i Sønderjylland, er én af de ni visionærer.
  